Document ID: 32010R0878

РЕГЛАМЕНТ (ЕС) № 878/2010 НА КОМИСИЯТА
от 6 октомври 2010 година
за изменение на приложение I към Регламент (ЕО) № 669/2009 за прилагане на Регламент (ЕО) № 882/2004 на Европейския парламент и на Съвета по отношение на засиления официален контрол върху вноса на някои фуражи и храни от неживотински произход
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (1), и по-специално член 15, параграф 5 от него,
като има предвид, че:
(1)
С Регламент (ЕО) № 669/2009 на Комисията (2) се определят правила относно засиления официален контрол на вноса на изброените в приложение I към него фуражи и храни от неживотински произход, провеждан на граничните пунктове, през които стоките влизат в териториите, посочени в приложение I към Регламент (ЕО) № 882/2004.
(2)
В член 2 от Регламент (ЕО) № 669/2009 се предвижда списъкът в приложение I към него да се преразглежда редовно, най-малко веднъж на три месеца, като се вземат под внимание най-малко източниците на информация, упоменати в посочения член.
(3)
Наличието и значимостта на инцидентите с храни, за които са постъпили уведомления чрез Системата за бързо предупреждение за храни и фуражи (RASFF), констатациите от проведените от Хранителната и ветеринарна служба мисии в трети страни, както и тримесечните доклади, които държавите-членки трябва да представят в съответствие с член 15 от Регламент (ЕО) № 669/2009, във връзка с официалния контрол, осъществяван на техните граници, сочат необходимост от преразглеждане на списъка в приложение I към посочения регламент. По-специално, приложение I към посочения регламент следва да се преразгледа, като от него бъдат заличени стоките, за които горепосочените източници на информация сочат обща удовлетворителна степен на спазване на съответните изисквания за безопасност на ЕС и за които поради това вече не е обосновано провеждане на засилен граничен контрол, а бъдат добавени други стоки, за които същите източници сочат степен на неспазване на съответните изисквания за безопасност на ЕС, което дава основание за въвеждане на засилен официален контрол.
(4)
Предвидените в настоящия регламент изменения на приложение I към Регламент (ЕО) № 669/2009 следва да започнат да се прилагат възможно най-скоро, така че, от една страна, засиленият контрол да бъдат прекратен по отношение на заличените от списъка стоки, а от друга страна, той да започне да се прилага по отношение на новодобавените стоки.
(5)
Поради това Регламент (ЕО) № 669/2009 следва да бъде съответно изменен.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 669/2009 се заменя с текста на приложението към настоящия регламент.
Член 2
Настоящият регламент влиза в сила на 7 октомври 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 октомври 2010 година.

Labels: 17
5
0
3
6